"मां तूं किन्नी गन्दी एं, मुंआ उप्पर पोडर लाना ते औन्दा ऐ पर कदें तूं अपनी बरेसा दे लम्मे-चैड़े झुके दे बूटे अल्ल बी दिक्खेया जे उत्थें किन्नियां जड़ा निकली आई दियां न, जिन्दे कन्ने पलमोइयै ञ्याणे झूटे लैन्दे न, पर तेरियां जड़ां पोडरै दे लेपै कन्नै भरोची दियां रौह्न्दियां न। पसीना औने कन्ने इयां सेई होन्दा ऐ जियां गिल्ले आटे उप्पर कोई कुण रींगदा होई लंगी गेआ होऐ! तुगी ए दस्सने गितै जे दिक्ख कीड़े दे रूपै च किन्ने ञ्याणे तेरियें जड़ें कन्ने पलमोई-पलमोई झूटे लै करदे न। पर तेरे ञ्याणे कुत्थें न? हून ते तेरे पोत्तरे-दोत्तरे होने लोड़चदे हे। मिगी ते शक ऐ जे अऊं ते सकीना बी तेरियां धियां होगियां।"